แบงก์ซีไอเอ็มบี ตั้ง "จักรมณฑ์" เป็นประธานกรรมการ
โพสต์ทูเดย์-ซีไอเอ็มบี ไทย ตั้งจักรมณฑ์ ผาสุกวณิช เป็นประธานกรรมการธนาคาร
4 ม.ค. 2553

โพสต์ทูเดย์-ซีไอเอ็มบี ไทย ตั้งจักรมณฑ์ ผาสุกวณิช เป็นประธานกรรมการธนาคาร
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่บริหาร ธนาคาร ซีไอเอ็มบี ไทย จำกัด (มหาชน) เปิดเผยว่า ตั้งแต่วันที่ 1 มกราคม 2553 เป็นต้นไป  นายจักรมณฑ์ ผาสุกวนิช จะเข้าดำรงตำแหน่งกรรมการและประธานกรรมการธนาคารของธนาคาร ซีไอเอ็มบี ไทย โดยก่อนหน้านี้ ดาโต๊ะ โรเบิร์ต แชบ เด๊า เม้ง  ได้ดำรงตำแหน่ง รักษาการประธานกรรมการ 
ดาโต๊ะ ศรี นาเซียร์ ราซัค ประธานบริหาร กลุ่มซีไอเอ็มบี  ในฐานะกลุ่มผู้ถือหุ้นใหญ่ของธนาคารซีไอเอ็มบี ไทย  กล่าวว่า เราเชื่อมั่นว่าความรอบรู้และประสบการณ์ของคุณจักรมณฑ์ จะเป็นประโยชน์อย่างยิ่งต่อทีมบริหารจัดการของธนาคารซีไอเอ็มบี ไทย   นอกจากนี้ การเข้าดำรงตำแหน่งของนายจักรมณฑ์ในครั้งนี้ ยังเป็นการตอกย้ำถึงความมุ่งมั่นของกลุ่มซีไอเอ็มบีที่จะผลักดันให้เครือข่ายในประเทศไทยเติบโตอย่างเข้มแข็งและยั่งยืนอีกด้วย
ปัจจุบันนายจักรมณฑ์  อายุ 61 ปี สำเร็จการศึกษาปริญญาตรี  ด้านเศรษฐศาสตร์ จากจุฬาลงกรณ์มหาวิทยาลัย และปริญญาโท ด้านเศรษฐศาสตร์ จาก California State University ประเทศสหรัฐอเมริกา นอกจากนี้ยังมีประสบการณ์การทำงานทั้งในองค์กรภาครัฐและเอกชนอย่างมากมาย โดยปัจจุบันยังดำรงตำแหน่งกรรมการ สำนักงานคณะกรรมการกฤษฎีกา, กรรมการที่ปรึกษาด้านเศรษฐกิจ สำนักนายกรัฐมนตรี, กรรมการ บริษัท ปตท.จำกัด (มหาชน)   
ทั้งนี้  นายจักรมณฑ์ ยังเคยดำรงตำแหน่งสำคัญอื่น ๆ เช่น กรรมการนโยบายการเงิน ของธนาคารแห่งประเทศไทย,  สมาชิกสภานิติบัญญัติแห่งชาติ, ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย ฯลฯ